VDSS Sodba Psp 29/2021
Sodna praksa Višjega delovnega in socialnega sodišča, 2021-02-24

Nada Perič Vlaj (preds.), mag. Lilijana Strban (poroč.), Edo Škrabec

POKOJNINSKO ZAVAROVANJE - SOCIALNO ZAVAROVANJE

vdovska pokojnina - izpolnjevanje pogojev - pogoji na strani umrlega zavarovanca

Pravilna je ugotovitev sodišča, da umrli zavarovanec, ob dejstvu, da ni bil uživalec predčasne starostne ali invalidske pokojnine iz obveznega zavarovanja, prav tako ni bil uživalec pravic na podlagi invalidnosti iz obveznega zavarovanja ter zaradi neizpolnjevanja pogojev določenih v 27. členu ZPIZ-2, ni izpolnjeval niti pogojev za pridobitev pravice do starostne predčasne ali invalidske pokojnine.

Pritožba se zavrne in se potrdi sodba sodišča prve stopnje.

1. Sodišče prve stopnje je zavrnilo tožbeni zahtevek, da se odpravita odločbi tožene stranke številka zadeve: ..., številka dosjeja: ..., z dne 16. 10. 2019 in številka zadeve: ..., številka dosjeja: ..., z dne 15. 1. 2020 ter da se zadeva vrne v novo upravno odločanje.

2. Sodbo izpodbija tožeča stranka zaradi nepopolno ugotovljenega dejanskega stanja in nepravilne uporabe materialnega prava. Predlaga, da sodišče sodbo razveljavi ter zadevo vrne v novo odločanje.

Z odločitvijo sodišča se ne strinja, saj je njen pokojni mož v Sloveniji pridobil določeno pokojninsko dobo. V času smrti pokojnega soproga je bila njegova zakonita soproga in tudi po smrti moža je ostala neporočena. Ne ve, zakaj bi nosilec pokojninskega zavarovanja v Bosni vložil zahtevo, če je vedel, da tožeča stranka pravice nima. Sama je zbolela in ni zmožna za delo, zato se z delom ne more preživljati. Pri obravnavanju upravičenosti do vdovske pokojnine se mora upoštevati njeno zdravstveno stanje, ki ga lahko razkrije z medicinsko dokumentacijo.

4. Ob preizkusu zadeve v mejah pritožbenih razlogov in v skladu z drugim odstavkom 350. člena Zakona o pravdnem postopku (Ur. l. RS, št. 73/2007 s spremembami, v nadaljevanju: ZPP) pritožbeno sodišče ugotavlja, da je izpodbijana zavrnilna sodba izdana ob dovolj razčiščenem dejanskem stanju in pravilno uporabljenem materialnem pravu. V postopku ni prišlo niti do procesnih kršitev iz drugega odstavka 339. člena ZPP, na katere je potrebno paziti po uradni dolžnosti.

5. V obravnavani zadevi gre za spor o pravici do vdovske pokojnine, zaradi neizpolnjenosti pogojev na strani umrlega zavarovanca. Umrli zavarovanec bi moral izpolniti pogoje določene v 52. členu ZPIZ-2, zaradi česar je tožena stranka primarno pravilno presojala izpolnjenost pogojev na strani pokojnega zavarovanca. Nesporno dejstvo je, da je skupna pokojninska doba na strani umrlega zavarovanca znašala 9 let in 10 dni pokojninske dobe.

Pravilna je ugotovitev sodišča, da umrli zavarovanec, ob dejstvu, da ni bil uživalec predčasne starostne ali invalidske pokojnine iz obveznega zavarovanja, prav tako ni bil uživalec pravic na podlagi invalidnosti iz obveznega zavarovanja ter zaradi neizpolnjevanja pogojev določenih v 27. členu ZPIZ-2, ni izpolnjeval niti pogojev za pridobitev pravice do starostne predčasne ali invalidske pokojnine.

6. Na tej podlagi so tako nerelevantna vsa nadaljnja presojanja izpolnjenosti pogojev na strani tožeče stranke, saj bi morali biti primarno izpolnjeni pogoji na strani umrlega zavarovanca. Zato morajo ostati neuspešna tudi vsa pritožbena zatrjevanja, da je tožeča stranka še vedno neporočena in da je za delo nezmožna, kar bi lahko dokazala z medicinsko dokumentacijo. Slednja dejstva so ravno zaradi neobstoja pogojev določenih v 52. členu ZPIZ-2 na strani umrlega zavarovanca, za pritožbeno razsojo nerelevantna. Sodišče je v izpodbijani sodbi v 5. in 6. točki obrazložitve sodbe argumentirano pojasnilo, da umrli zavarovanec ne izpolnjuje pogojev, da bi se lahko nadalje presojalo izpolnjevanje pogojev na strani tožeče stranke, s čimer pritožbeno sodišče popolnoma soglaša.

7. Ker je sodišče prve stopnje ob pravilni presoji izpodbijanih upravnih aktov tožbeni zahtevek za njuno odpravo ter vrnitev zadeve v novo upravno odločanje utemeljeno zavrnilo, pritožba tožnice ne more biti uspešna. Na podlagi 353. člena ZPP jo je potrebno zavrniti in potrditi sodbo sodišča prve stopnje.

V Sloveniji dopolnil 5 let 5 mesecev in 17 dni slovenske pokojninske dobe, na Hrvaškem 1 leto in 23 dni hrvaške pokojninske dobe, v Švici 2 leti in 6 mesecev pokojninske dobe, v Bosni in Hercegovini pa pokojninske dobe ni dopolnil.

Zakon o pokojninskem in invalidskem zavarovanju (2012) - ZPIZ-2  - člen 27, 52.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.